Robert III (Skotlanti)

**Robert III** (John Stewart) ; (n. 1337 – 4. huhtikuuta 1406 Rothesayn linna, Isle of Bute, Skotlannin kuningaskunta) oli Skotlannin kuningas vuosina 1390–1406. 

Hän oli myös Skotlannin ylin asiainhoitaja (High Steward of Scotland) vuosina 1371–1390 ja hänellä oli Athollin jaarlin (1367–1390) ja Carrickin jaarlin (1368–1390) arvonimet.

## Suku
Robert III eli John Stewart, Carrickin jaarli oli kuningas Robert II:n ja kuningatar Elisabeth Mure of Rowallanin (1324–1355) vanhin poika. He olivat menneet liittoon vuonna 1336, joka oli solmittu perinteisin menoin. John Stewart laillistettiin aviolapseksi vanhempiensa kirkollisella avioliitolla 1349 ja paavi Klemens VI:n myöntämällä erivapaudella vuonna 1347.

## Kuningas
Hänestä tuli kuningas 53-vuotiaana isänsä kuoltua vuonna 1390. Hänet kruunattiin 14. elokuuta 1390. Nimen muutos Johnista Robertiksi johtui muun muassa siitä, että John-nimen katsottiin tuovan huonoa onnea hallitsijalle kovaonnisen kuningas John Balliolin tähden. Robert III vammautui pysyvästi vuonna 1388 hevosen potkusta eikä pystynyt itse hallitsemaan. Hänen hallintoaan hoiti nuorempi veli, Albanyn herttua Robert Stewart, ja kun Robert III yritti hallita itse, "vahva sorsi heikkoa ja koko valtakunta oli yksi varkaiden luola", erään kronikoitsijan mukaan.

Vuonna 1399 Skotlannin parlamentti tuomitsi hänen huonon hallintonsa ja nimitti hänen vanhemman poikansa Davidin, Rothesayn herttuan, hallitsemaan isänsä puolesta. Albanyn herttua vangitsiveljenpoikansa, ja David kuoli salaperäisissä olosuhteissa Falklandin palatsissa vuonna 1402.  Ilmeisesti oman henkensä edestä peläten Robert III vetäytyi turvallisempaan paikkaan Rothesayn linnaan Buten saarelle. Nuorin poika, 11-vuotias kruununprinssi James lähetettiin turvaan Ranskaan maaliskuussa 1406. Hän kuoli pian kuultuaan, että englantilaiset merirosvot olivat vanginneet prinssin merellä. Tuskaisen tietoisena omista puutteistaan ​​hän oli huudahtanut: "Hautaa minut roskakasaan ja kirjoita: 'Tässä lepää pahin kuninkaista ja kurjin miehistä'."

Robert III kuoli noin 68-vuotiaana 4. huhtikuuta 1406. Hänet on haudattu Stewartien perustamaan Paisleyn luostariin.

## Avioliitto ja jälkeläiset
Robert III:n avioitui vuonna 1366/1367 Annabella Drummondin (n. 1350–1401) kanssa, joka oli John Drummond of Concraigin ja Mary Montifexin tytär. Annabellan äidinisä oli Sir William Montifex.

Heille syntyi seitsemän lasta:

* Margaret Stewart (n. 1370 – n. 1450), avioitui Douglasin jaarli Archibaldin kanssa, heille syntyi viisi lasta
* Elizabeth Stewart (n. 1373 – n. 1411), avioitui Dalkeithin lordi James Douglasin kanssa, heille syntyi yksi lapsi
* David Stewart, Rothesayn herttua ja Carrickin jaarli (24. lokakuuta 1378 – 26. maaliskuuta 1402), kihlautui Elizabeth Dunbarin kanssa; avioitui lady Marjory Douglasin, Douglasin jaarli Archilbaldin tyttären kanssa. Kuoli setänsä Albanyn herttua Robert Stewartin vankina Falklandin linnassa Fifessa 24-vuotiaana.
* Mary Stewart (n. 1380 – n. 1460), avioitui 1397 (1) Angusin jaarli George Douglasin (k. 1402) kanssa, heille syntyi lapsi; avioitui 1405 (2) Sir James Kennedy of Dunuren (k. 1408) kanssa, heille syntyi kolme lasta; avioitui n. 1413 (3) Sir William Graham of Kincardinen (k. 1424) kanssa, heille syntyi viisi lasta; avioitui n. 1425 (4) Sir William Edmonstone of Duntreathin kanssa, heille syntyi kaksi lasta
* Robert Stewart (k. n. 1393)
* Egidia Stewart (k. 1417)
* Jaakko I (heinäkuu 1394 – 21. helmikuuta 1437), seurasi isäänsä Skotlannin kuninkaana, avioitui Joan Beaufortin kanssa.

Robert III:lla oli myös kaksi aviotonta lasta aiemmista suhteistaan:

* John Stewart of Ardgowan and Blackhall (1364–1412), Shaw-Stewart baronettien esi-isä
* James Stewart of Kilbride

## Lähteet